તમારી જિંદગીમાં કઈ વાત એવી છે, જેના વિશે તમને એમ થાય છે કે, ખબર નહીં આ બધામાંથી મને ક્યારે છુટકારો મળશે? કયું કામ તમને અઘરું લાગે છે? કઈ જવાબદારી તમને આકરી લાગે છે? કયો સંબંધ તમને ભારે લાગે છે? શેનાથી તમારે મુક્તિ જોઈએ છે? છુટકારો માત્ર વિચારોથી નથી મળતો, એના માટે પ્રયાસ કરવા પડતા હોય છે. એ પ્રયાસ ઉતાવળિયા અને આંધળૂકિયા હોય તો મુશ્કેલી ઘટવાને બદલે વધે છે. અમુક વાતને સમય ઉપર છોડવી પડે છે. સાથોસાથ બધી વાતોને સમય ઉપર છોડી શકાતી નથી. કઈ વાતે એક્શન લેવા અને કઈ વાતે રાહ જોવી એ પણ આપણી સમજદારી માગી લે છે. દરેક વાતનો એક સમય હોય છે, કેટલોક સમય આવતો હોય છે અને કેટલોક સમય લાવવો પડતો હોય છે!